גראמפי קאט, שהפרצוף החמוץ שלה שעשע מיליונים באינטרנט והוליד מאות ממים, פרסומות טלוויזיה ואפילו סרט, מתה השבוע בגיל שבע.
טביתה בנדסן, בעליה של החתולה המפורסמת, כתבה בחשבון שלה באינסטגרם כי החתולה מתה בעקבות סיבוכים שנבעו מזיהום בדרכי השתן. "היא מתה בשלווה בביתה בבוקר יום שלישי, ה-14 במאי, כשהיא חבוקה בידיה של אמה טביתה", נכתב.
"Grumpy Cat עזרה למיליוני בני אדם מסביב העולם לחייך - אפילו כשלפעמים המצב היה קשה". כתבו. שמה האמיתי של החתולה היה Tardar Sauce (רוטב טרטר), ובאתר הרשמי של החתולה נכתב כי המראה העגום שלה נגרם ככל הנראה בשל גמדות. למרות הפרצוף החמוץ שלה היא היתה חתולה חמודה שאהבה חיבוקים וליטופים.
גראמפי קאט הפכה לתופעה כשתמונותיה התגלגלו לרדיט ב-2012. אחרי שהועלו טענות שהטילו ספק באמינות התמונות, בנדסן פרסמה כמה סרטונים כדי להוכיח שמדובר בדבר האמיתי.
מאז גראמפי קאט הופיעה ב"בוקר טוב אמריקה", CBS, "אמריקן איידול" ו"הרווקה". ב-2014 הפיקה חברת לייפטיים סרט בשם “Grumpy Cat’s Worst Christmas Ever" (חג המולד הגרוע ביותר של גראמפי קאט).
גראמפי צברה יותר מ-8 מיליון עוקבים בפייסבוק, 2.5 מיליון באינסטגרם ויותר מ-1.5 מיליון בטוויטר.
בנדסן הקימה חברה בשם Grumpy Cat בע"מ ופתחה אתר שבו מכרה מאות מוצרים שונים עם דמותה של החתולה. היא מעולם לא חשפה את הערכת השווי של החתולה, אבל ב-2013 היא אמרה כי מדובר במספר בן שש ספרות.